钦定古今图书集成/明伦汇编/宫闱典/第113卷 > 萧琮
## 钦定古今图书集成/明伦汇编/宫闱典/第113卷 > 萧琮

按《隋书外戚传》：“琮字温文，性宽仁有大度，倜傥不羁，
博学有文义，兼善弓马。遣人伏地著帖，琮驰马射之，
十发十中，持帖者亦不惧。初封东阳王，寻立为梁太
子。及嗣位，上赐玺书曰：‘负荷堂构，其事甚重。虽穷忧
劳，常须自力。辑谐内外，亲任才良，聿遵世业，是所望
也。彼之疆守，咫尺陈人，水潦之时，特宜警备。陈氏比
日虽复朝聘相寻，疆场之间，犹未清肃，唯当恃我，必
不可干，勿得轻人而不设备。朕与梁国，积世相知，重

勉之。时琮年号广运，有识者曰：“运之为字，军走也。吾
君将奔走乎？”其年，琮遣大将军戚昕以舟师袭陈公
安，不克而还。征琮叔父岑入朝，拜为大将军，封怀义
公，因留不遣，复置江陵总管以监之。琮所署大将军
许世武密以城召陈将宜黄侯陈纪，谋泄，琮诛之。后
二岁，上征琮入朝，率其臣下二百馀人朝于京师。江
陵父老莫不陨涕，相谓曰：“吾君其不反矣！”上以琮来
朝，遣武乡公崔弘度将兵戍之。军至郡州，琮叔父岩
及弟𤩽等惧弘度掩袭之，遂引陈人至城下，掳居民
而叛，于是废梁国。上遣左仆射高颎安集之，曲赦江
陵死罪，给民复十年。梁二主各给守墓十户。拜琮为
柱国，赐爵莒国公。炀帝嗣位，以皇后之故，甚见亲重。
拜内史令，改封梁公。琮之宗族，缌麻以上，并随才擢
用。于是诸萧昆弟布列朝廷。琮性澹雅，不以职务自
婴，退朝纵酒而已。内史令杨约与琮同列，帝令约宣
旨诫励，约复以私情喻之，琮答曰：“琮若复事事，则何
异于公哉！”约笑而退。约兄素时为尚书令，见琮嫁从
父妹于钳耳氏，因谓琮曰：“公帝王之族，望高戚美，何
乃适妹钳耳氏乎？”琮曰：“前已嫁妹于侯莫陈氏，此复
何疑？”素曰：“钳耳，羌也；侯莫陈，卤也。何得相比？”素意以
卤优羌劣。琮曰：“以羌异卤，未之前闻。”素惭而止。琮虽
羁旅，见北间豪贵无所降下，尝与贺若弼深相友善，
弼既被诛，复有童谣曰：“萧萧亦复起。”帝由是忌之，遂
废于家。未几而卒，赠左光禄大夫。子铉，襄城通守。复
以琮弟子钜为梁公。钜小名藏，炀帝甚昵之，以为“千
牛。”与宇文皛出入宫掖，伺察内外。帝每有游宴，钜未
尝不从焉，遂于宫中多行淫秽。江都之变，为宇文化
及所杀。